钦定古今图书集成/历象汇编/乾象典/第081卷 > 《奉和圣制喜雨赋》张说
## 钦定古今图书集成/历象汇编/乾象典/第081卷 > 《奉和圣制喜雨赋》张说

愚臣；启先王之册府，校绝瑞于祥经；乐云雨之平施，
齐品物之流形。帝王争重而为宝，麟凤自轻而让灵，
况愆时之渴望，欻意达而神听。是月也，朱明渐半，紫
油未吐，恐降灾兮此下人，罄虔祈兮我仁主。退象龙
之礼祷，斥持鹭之貌舞。屏翳惭其废职，祝融悔其迁
怒。山泱漭而出云，天滂沱而下雨。速一言而感应，克
三日而周溥。气滃霭以黭黮，声飒洒以萧条。漼如云汉之屑落，散似珠泉之歕浇。街廛漫其满潦，皋壤萋
其绿苗。舒四溟之清润，卷六合之喧嚣。咸澡骨于神
液，共欢心于圣朝。借如“五月有梅雨之名，三春有谷
雨之气。越人以泥牛待沃，胡土以卖龙求费。”出员峤
而石香，入成都而酒味。彼偏方与小节，非大人之所
贵。复有送地祇于郁岛，迎海后于葛川，疾雷碎其山
裂，走电晔其海燃。天子作愁霖之赋，词人缀苦雨之
篇。墙屋坏于倒井，黍稷沉于下田。乃凶祲之不令，曷
休征之有焉？请言瑞雨之可喜也，协气交泰，嘉生是
赖，湛覃而不溺，衍溢而无害。东渐出日之表，西被无
雷之外；南穷火鼠之译，北尽烛龙之会，天文则云汉
昭回，天泽则江河霶霈，虽欲谈天而窥管，孰知尧德
之为大。